Document ID: 32014R0519

KOMISIJOS REGLAMENTAS (ES) Nr. 519/2014
2014 m. gegužės 16 d.
kuriuo iš dalies keičiamos Reglamento (EB) Nr. 401/2006 nuostatos dėl didelių siuntų, prieskonių ir maisto papildų ėminių ėmimo metodų, toksinų T-2 bei HT-2 ir citrinino analizės metodų taikymo kriterijų ir analizės atrankinės patikros metodų
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 11 straipsnio 4 dalį,
kadangi:
(1)
Komisijos reglamentu (EB) Nr. 1881/2006 (2) nustatomos didžiausios tam tikrų mikotoksinų konkrečiuose maisto produktuose ribinės vertės;
(2)
ėminių ėmimas itin svarbus siekiant tiksliai nustatyti mikotoksinų, kurie siuntoje pasiskirstę nevienodai, kiekį. Todėl būtina nustatyti kriterijus, kuriuos turėtų atitikti ėminių ėmimo metodai;
(3)
Komisijos reglamentu (EB) Nr. 401/2006 (3) nustatyti ėminių ėmimui siekiant kontroliuoti mikotoksinų kiekį taikomi kriterijai;
(4)
reikia iš dalies pakeisti prieskonių ėminių ėmimo taisykles, kad būtų atsižvelgta į dalelių dydžio skirtumus, dėl kurių mikotoksinų teršalai prieskoniuose pasiskirsto nevienodai. Be to, tikslinga nustatyti didelių siuntų ėminių ėmimo taisykles siekiant užtikrinti, kad visoje Sąjungoje reikalavimai būtų vykdomi vienodai. Taip pat tikslinga aiškiai nurodyti, koks metodas turi būti taikomas imant obuolių sulčių ėminius;
(5)
toksinų T-2 ir HT-2 analizės metodo taikymo kriterijus reikia atnaujinti, kad būtų atsižvelgta į mokslo ir technologijų pažangą. Citrinino analizės metodo taikymo kriterijai turi būti nustatyti atsižvelgiant į didžiausią leidžiamą citrinino kiekį maisto papilduose, kurių pagrindinė sudedamoji dalis - raudonosiomis mielėmis Monascus purpureus fermentuoti ryžiai;
(6)
atliekant mikotoksinų analizę vis dažniau taikomi atrankinės patikros metodai. Tikslinga nustatyti kriterijus, kuriuos turi atitikti reglamentavimo tikslu taikytini atrankinės patikros metodai;
(7)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 401/2006 iš dalies keičiamas taip:
1.
I priedas iš dalies keičiamas taip:
a)
B dalyje 1 išnaša pakeičiama taip:
„1.
Tokių siuntų ėminiai imami laikantis L dalyje nustatytų taisyklių. Didelių siuntų ėminių ėmimo gairės išdėstytos rekomendaciniame dokumente, pateiktame interneto svetainėje http://ec.europa.eu/food/food/chemicalsafety/contaminants/guidance-sampling-final.pdf
Siekiančių užtikrinti atitiktį teisės aktų nuostatoms maisto tvarkymo subjektų taikomos standartą EN ISO 24333:2009 arba GAFTA ėminių ėmimo taisykles Nr. 124 atitinkančios ėminių ėmimo taisyklės yra lygiavertės L dalyje nustatytoms ėminių ėmimo taisyklėms.
Jei siuntų ėminiai imami Fusarium toksinams nustatyti, siekiančių užtikrinti atitiktį teisės aktų nuostatoms maisto tvarkymo subjektų taikomos standartą EN ISO 24333:2009 arba GAFTA ėminių ėmimo taisykles Nr. 124 atitinkančios ėminių ėmimo taisyklės yra lygiavertės B dalyje nustatytoms ėminių ėmimo taisyklėms.“
b)
B.2 dalyje 1 lentelė pakeičiama šia lentele:
„1 lentelė
Siuntų padalijimas į siuntų dalis atsižvelgiant į produktą ir siuntos masę
Prekė
Siuntos masė (t)
Siuntos dalių masė arba skaičius
Pavienių ėminių skaičius
Jungtinio ėminio masė (kg)
Grūdai ir grūdų produktai
300 ir 1 500
3 siuntos dalys
100
10
≥ 50 ir ≤ 300
100 tonų
100
10
50
-
3-100 (4)
1-10
c)
B.3 dalyje pirma įtrauka papildoma šiuo paskutiniu sakiniu:
„Siuntų, kurių masė 500 t, pavienių ėminių skaičius nustatytas I priedo L.2 dalyje.“
d)
D.2 dalyje po pirmojo sakinio įterpiamas šis sakinys:
„Šis ėminių ėmimo metodas taip pat taikomas siekiant oficialiai kontroliuoti didžiausią leidžiamą ochratoksino A, aflatoksino B1 ir bendrą aflatoksinų kiekį prieskoniuose, kurių dalelės santykinai didelės (panašaus dydžio kaip žemės riešutai arba didesnės, pvz., muskato riešutai).“
e)
E dalies pirmas sakinys pakeičiamas taip:
„Šis ėminių ėmimo metodas taip pat taikomas siekiant oficialiai kontroliuoti didžiausią leidžiamą ochratoksino A, aflatoksino B1 ir bendrą aflatoksinų kiekį prieskoniuose, išskyrus tuos, kurių dalelės santykinai didelės (nevienodas mikotoksinų teršalų pasiskirstymas).“
f)
I dalies antraštė ir pirmas sakinys pakeičiami taip:
„I. KIETŲJŲ OBUOLIŲ PRODUKTŲ ĖMINIŲ ĖMIMO METODAS
Šis ėminių ėmimo metodas taikomas siekiant oficialiai kontroliuoti didžiausią leidžiamą patulino kiekį kietuosiuose obuolių produktuose, įskaitant kūdikiams ir mažiems vaikams skirtus kietuosius obuolių produktus.“
g)
I.1 dalies antroje pastraipoje išbraukiami šie sakiniai:
„Jeigu tiriami skysti produktai, siunta gerai sumaišoma rankiniu arba mechaniniu būdu prieš pat imant ėminius. Tuomet galima numanyti, kad toje siuntoje patulinas yra pasiskirstęs tolygiai. Todėl iš siuntos pakanka paimti tris pavienius ėminius, sudarysiančius jungtinį ėminį.“
h)
Įterpiamos šio reglamento I priede nustatytos naujos L ir M dalys.
2.
II priedo 4.2 dalis „Bendrieji reikalavimai“, 4.3 dalis „Specialieji reikalavimai“ ir 4.4 dalis „Matavimo neapibrėžties nustatymas, regeneravimo apskaičiavimas ir rezultatų pateikimas“ pakeičiami šio reglamento II priedo tekstu.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gegužės 16 d.

Labels: 0
17
19
20